Věra Jourová

Věra Jourová (hääldus: [ˈvjɛra 'jourovaː]; sündinud 18. augustil 1964 Tšehhoslovakkias Třebíčis) on Tšehhi poliitik, ettevõtja ja jurist. Ta oli alates 1. novembrist 2014 kuni 30. novembrini 2024 Euroopa Komisjoni volinik.

Ta on õppinud Prahas Karli ülikoolis kultuuriantropoloogiat ja saanud 1991. aastal magistrikraadi.

2003. aastal sai temast Tšehhi Vabariigi regionaalarengu aseminister, kes vastutas Euroopa Liidu rahastuse eest Tšehhi hangetele. Samal aastal astus ta Tšehhi sotsiaaldemokraatlikku parteisse.

Ta vahistati 2006. aastal kahtlustatuna altkäemaksu võtmises seoses Euroopa Liidu rahastatavate ehitushangetega ning teda peeti eeluurimisvangistuses 33 päeva. Politsei loobus 2008. aastal kõikidest süüdistustest tema vastu, 2014. aastal maksti talle osaks saanud ebaõigluse kompensatsiooniks umbes 100 000 eurot.

Aastatel 2013–2014 oli ta Tšehhi regionaalarengu minister.

Aastatel 2014–2019 oli ta Euroopa Komisjoni õigusküsimuste, tarbijate ja soolise võrdõiguslikkuse volinik Junckeri komisjonis. Alates 1. detsembrist 2019 kuni 30. novembrini 2024 oli ta Euroopa Komisjoni asepresident ning väärtuste ja läbipaistvuse volinik von der Leyeni esimeses komisjonis.

Aprillis 2024 teatas ta, et soovib pärast oma ametiaja lõppu jätkata akadeemilist karjääri õppejõuna Karli Ülikooli õigusteaduskonnas. Ülikooli senati koosolekul 13. detsembril 2024 määrati ta inimressursside arendamise ja uute tehnoloogiate prorektori ametikohale."Bývalá eurokomisařka Jourová se stane prorektorkou UK a poradkyní Petra Pavla". Echo24.cz, 13. detsember 2024. Tšehhi keeles, vaadatud 28. aprillil 2025 Ta astus ametisse jaanuaris 2025."Novou prorektorkou Karlovy univerzity je bývalá eurokomisařka Jourová". VysokeSkoly.cz, 5. jaanuar 2025. Tšehhi keeles, vaadatud 28. aprillil 2025

Tunnustus
2019. aastal oli Jourová ajakirja Time 100 mõjukaima inimese nimekirjas töö eest Euroopa isikuandmete kaitse üldmääruse vastuvõtmisel.

Viited

Välislingid

Kategooria:Tšehhi poliitikud
Kategooria:Tšehhi juristid
Kategooria:Euroopa Komisjoni volinikud
Kategooria:Karli ülikooli vilistlased
Kategooria:sündinud 1964